11.8.2023
MT
Il-Ġurnal Uffiċjali tal-Unjoni Ewropea
C 283/135 L-Erbgħa 15 ta’ Frar 2023
(5)
L-Inizjattiva għandha l-għan li ssaħħaħ il-kompetittività u r-reżiljenza tal-bażi teknoloġika u industrijali tas-semikondutturi, filwaqt li ssaħħaħ u tiddiversifika l-kapaċità tar-RŻI tal-ekosistema tas-semikondutturi tagħha, tnaqqas id-dipendenza fuq għadd limitat ta' kumpaniji u ġeografiji ta' pajjiżi terzi, u ssaħħaħ il-kapaċità tagħha li tiddisinja u tipproduċi komponenti avvanzati, sostenibbli u innovattivi.
Dawn l-għanijiet jenħtieġ li jiġu appoġġati bi tnaqqis fid-distakk bejn il-kapaċitajiet avvanzati fil-qasam tar-RŻI tal-Unjoni u l-isfruttament industrijali tagħhom, u billi jsir investiment f'dawk l-isforzi.
Jenħtieġ li tippromwovi l-bini tal-kapaċità biex tippermetti r-RŻI, id-disinn, il-manifattura, il-produzzjoni, l-imballaġġ u l-integrazzjoni tas-sistemi fit-teknoloġiji tas-semikondutturi tal-ġenerazzjoni li jmiss bħall-fotonika u t-teknoloġiji kwantistiċi, kif ukoll l-iżvilupp tat-teknoloġiji tas-semikondutturi eżistenti.
Jenħtieġ li ttejjeb il-kollaborazzjoni fost l-atturi ewlenin madwar l-Unjoni, issaħħaħ il-ktajjen Ewropej tal-provvista u tal-valur tas-semikondutturi, u biex taqdi lil setturi industrijali ewlenin u toħloq swieq ġodda.
(5a)
Bil-għan li jiksbu l-ikbar impatt pożittiv possibbli tal-finanzjament tal-Unjoni u l-iżjed kontribut effettiv għall-objettivi ta' politika tal-Unjoni, l-Impriża Konġunta dwar iċ-Ċipep u l-Fond għaċ-Ċipep jenħtieġ li jipprovaw jimmassimizzaw il-potenzjal tas-sħab tas-settur pubbliku u/jew privat.
Tali sħab jenħtieġ jinkludu l-industrija, organizzazzjonijiet tar-RŻI u t-teknoloġija, korpi b'missjoni ta' servizz pubbliku fil-livell lokali, reġjonali, nazzjonali jew internazzjonali, u organizzazzjonijiet tas-soċjetà ċivili, bħalma huma fondazzjonijiet li jappoġġaw u/jew iwettqu r-RŻI, dment li l-impatti mixtieqa jistgħu jinkisbu b'mod aktar effettiv fi sħubija milli mill-Unjoni waħedha.
(5b)
L-Impriża Konġunta dwar iċ-Ċipep u l-Fond għaċ-Ċipep jenħtieġ li flimkien jistabbilixxu sħubijiet tas-settur privat u/jew pubbliku, pereżempju permezz ta' memoranda ta' qbil, bil-ħsieb li jinkisbu impatti speċifiċi b'mod aktar effettiv.
Tali sħubijiet jistgħu jinkludu l-industrija, organizzazzjonijiet tar-RŻI u t-teknoloġija, korpi b'missjoni ta' servizz pubbliku fil-livell lokali, reġjonali, nazzjonali jew internazzjonali, u organizzazzjonijiet tas-soċjetà ċivili, bħalma huma fondazzjonijiet li jappoġġaw jew iwettqu r-RŻI.
(5c)
Sabiex tinkiseb awtonomija strateġika miftuħa effettiva, il-benefiċjarji ta' appoġġ finanzjarju li jirriżulta mill-inizjattiva jenħtieġ li jieħdu miżuri biex jipprevjenu trasferimenti ta' teknoloġija u għarfien mhux mixtieqa żviluppati fil-qafas tal-inizjattiva, bl-użu tal-firxa ta' strumenti disponibbli fil-livell tal-Unjoni u dak nazzjonali.
Jenħtieġ li l-Istati Membri u l-Kummissjoni jiġu nnotifikati u jkunu jistgħu jaġixxu meta jkun hemm ir-riskju ta' trasferimenti minn entitajiet tal-Unjoni 'l barra mill-Unjoni konsegwenza ta' akkwiżizzjonijiet barranin jew miżuri oħra meħuda minn entitajiet barra l-Unjoni biex jisfurzaw trasferimenti ta' teknoloġija jew għarfien.
(5d)
L-investiment fit-talent u l-ħiliet jenħtieġ li jitqies bħala prijorità ewlenija tal-Inizjattiva.
Id-disponibbiltà tat-talent hija kritika biex jiġi attirat l-investiment fis-semikondutturi.
L-Unjoni jenħtieġ li tippromwovi l-potenzjal u l-ħiliet umani permezz tal-edukazzjoni STEM, b'enfasi speċifika fuq in-nisa, li huma sottorappreżentati f'dawk is-setturi.
Sabiex jiġi mmassimizzat l-effett tal-Impriża Konġunta dwar iċ-Ċipep, din jenħtieġ li tipprova ssib sinerġiji ma' programmi oħra u opportunitajiet ta' finanzjament fil-qasam tal-ħiliet u l-edukazzjoni.
Jenħtieġ li l-Impriża Konġunta dwar iċ-Ċipep, meta rilevanti u xieraq u skont ir-regoli eżistenti ta' Orizzont Ewropa, tipprova ssaħħaħ il-kooperazzjoni internazzjonali tagħha, li hija kruċjali biex jiġi żgurat l-aċċess għall-għarfien, l-għarfien espert, u s-swieq madwar id-dinja.
(6)
L-Inizjattiva jenħtieġ li tiġi pprovduta bil-finanzjament adegwat u meħtieġ biex tkun tista' tilħaq l-objettivi ambizzjużi tagħha.
Jenħtieġ li l-Inizjattiva titwettaq b'azzjonijiet li jenħtieġ li jissejsu fuq il-bażi soda tal-għarfien miksub mill-Impriża Konġunta Teknoloġiji Diġitali Ewlenin.
Jenħtieġ li l-Impriża Konġunta Teknoloġiji Diġitali Ewlenin tingħata l-kompitu li tipprovdi l-appoġġ finanzjarju, b'xi strument jew proċedura prevista fil-programmi Orizzont Ewropa jew Ewropa Diġitali, għall-azzjonijiet iffinanzjati mill-Inizjattiva.
Barra minn hekk, l-Impriża Konġunta Teknoloġiji Diġitali Ewlenin jenħtieġ li tingħata l-isem ġdid ta' Impriża Konġunta dwar iċ-Ċipep.
Tul it-terminu tal-Impriża Konġunta dwar iċ-Ċipep, jenħtieġ li mill-inqas EUR 2,5 biljun ikunu ddedikati għal-linji pilota, għall-infrastrutturi tad-disinn, għaċ-ċentri ta' kompetenza, u għal attivitajiet oħra tal-bini tal-kapaċità.
(7)
L-attivitajiet iffinanzjati mill-Impriża Konġunta dwar iċ-Ċipep jenħtieġ li jkunu koperti minn programm ta' ħidma uniku, li jenħtieġ li jiġi adottat mill-Bord ta' Tmexxija.
Qabel ma jitħejjew il-programmi ta' ħidma, il-Bord tal-Awtoritajiet Pubbliċi, filwaqt li jqis il-pariri tal-Bord Ewropew tas-Semikondutturi u l-kontribut ta' partijiet